Source: https://www.kohus.ee/et/print/ajakirjanikule/uudised/kohus-tegi-konkurentsi-kahjustava-kokkuleppe-kohtuasjas-otsuse
Timestamp: 2019-08-19 10:53:57+00:00
Document Index: 1782887

Matched Legal Cases: ['Kohus ', 'Kohus ', 'kohus ', 'kohus ', 'Kohus ', '§ 400', 'kohus ', 'kohus ', 'kohus ', 'kohus ', 'Kohus ', 'kohus ', 'kohus ']

Kohus tegi konkurentsi kahjustava kokkuleppe kohtuasjas otsuse
Avaleht > Kohus tegi konkurentsi kahjustava kokkuleppe kohtuasjas otsuse
Harju Maakohus lahendas täna konkurentsi kahjustava eesmärgi või tagajärjega ettevõtjatevahelise kokkuleppe ja kooskõlastatud tegevuse kohtuasja, mõistes kaks isikut õigeks, lõpetades kahe isiku suhtes kriminaalmenetluse ja mõistes süüdi tunnistatud 14 isikule rahalised karistused.
Kohtu hinnangul ei leidnud Andres Lubja (51) ja Ilja Kulikovi (33) süü tõendamist.
Süüdimõistetud isikuid karistas kohus järgmiselt.
Kohus selgitab, et kuna kehtiv seadus näeb ette karistuse KarS § 400 lg 4 kuriteo eest 5-10% käibest, siis peaks niisuguse arvestuse järgi olema karistused arvestades süüdistatavate aastakäibeid vahemikus 4,25 miljonit kuni 35,8 miljonit eurot. Sealjuures tuleb siiski arvestada, et vastavalt KarS-ile saab juriidilisele isikule mõistetava rahalise karistuse ülemmäär olla kuni 16 miljonit eurot.
Kuivõrd viidatud karistuspiirid jõustusid peale menetletavaid kuritegusid ja karistust raskendavat seadust ei saa kohaldada tagasiulatuvalt, pidi kohus kohaldama seadust, mis näeb ette kergema sanktsiooni. Eeltoodut arvesse võttes võttis kohus karistuse määramise lähtepunktiks 1% juriidilise isiku aastakäibest, mida kohus korrigeeris vastavalt isiku süü suurusele.
Kohtu hinnangul oli Liviko süü suurem kui teistel, seetõttu on Liviko karistusmääraks 1,5% aastakäibest, Maxima süü oli teistest väiksem, seetõttu on Maxima karistusmääraks 0,75% aastakäibest. Teistele juriidilistele isikutele mõistis kohus karistusmääraks 1% aastakäibest. Kohus võttis aluseks teo toimepanemise, st 2009. aasta käibed. Ka füüsiliste isikute karistamisel arvestas kohus, et Liviko töötajate süü on suurem ja Maksima töötaja süü väiksem.
Arvestades, et kriminaalasi oli niivõrd lähedal aegumisele ja puudutas ligi 6 aasta taguseid sündmusi, jättis kohus suuremas osas karistuse täitmisele pööramata. Kuivõrd vaba konkurents on niivõrd oluline hüve, tegemist on ühe raskeima konkurentsialase kuriteoga ja osaliste turuosa oli väga suur, ei pidanud kohus siiski võimalikuks isikuid täielikult karistusest tingimisi vabastada. Seetõttu määras kohus, et reaalselt tuleb süüdistatavatel kanda 10% mõistetud karistusest. Tingimisi täitmata jäetav karistus pööratakse reaalselt kandmisele, kui süüdistatav paneb 1aastase katseaja jooksul toime uue kuriteo. Katseaeg hakkab kulgema kohtuotsuse kuulutamisest, s.o 29. aprillist 2015.
Kohtuotsuse peale on õigus esitada apellatsioon Tallinna Ringkonnakohtule 15 päeva jooksul, alates kohtuotsuse koopia kätteandmisele järgnevast päevast, teatades kirjalikult apellatsiooniõiguse kasutamise soovist Harju Maakohtu Liivalaia kohtumajale seitsme päeva jooksul alates kohtuotsuse või resolutiivosa kuulutamisest. Kui esitatakse apellatsiooniteade, on motiveeritud otsus menetlusosalistele kättesaadav 30. juunil 2015.
www.kohus.ee [2]
Allikas URL: https://www.kohus.ee/et/ajakirjanikule/uudised/kohus-tegi-konkurentsi-kahjustava-kokkuleppe-kohtuasjas-otsuse
[2] http://www.kohus.ee